text: Petit Terrassa | La Fira Modernista de Terrassa recupera la presencialitat amb 400 activitats per a tots els públics
  Serà durant el cap de setmana del 6 al 8 de maig
  Fira Modernista l'any 2019 | (c) Web de la Fira Modernista
  26/04/2022 - 13:57
  La XIX Fira Modernista de Terrassa 2022 tornarà a ser presencial amb 400 activitats per a tots els públics durant el cap de setmana del 6 al 8 de maig. La temàtica protagonista de l'edició d'enguany serà la universitat tot coincidint amb el 120è aniversari de l'Escola d'Enginyeries Industrial, Aeroespacial i Audiovisual de Terrassa (ESEIAAT) associada a la Universitat Politècnica de Catalunya (UPC).
  En la roda de premsa de presentació d'aquest matí, l'alcalde egarenc Jordi Ballart ha destacat que la Fira Modernista farà homenatge als 120 anys de vida universitària a Terrassa que l'ha convertida en "una ciutat moderna, pròspera i progressista a través de l'Educació". El director de l'ESEIAAT, Xavier Roca ha destacat Terrassa com la "ciutat del coneixement amb un passat, present i futur grandiós".
  Durant el cap de setmana del 6 al 8 de maig, prop de 400 activitats tindran lloc a Terrassa i estaran repartides en set emplaçaments de la ciutat. Les activitats familiars es concentraran a la Torre del Palau amb espectacles de titelles i sessió de contes i la Plaça Vella hi haurà música, recreacions d'època i de circ com a la Plaça Nova amb el Circ Històric Raluy. El pícnic modernista serà al Parc de Vallparadís i al Compte d'Ègara hi haurà atraccions infantils de l'època i aprop del Vapor Ventalló jocs tradicionals i esports del segle passat.
  Les novetats d'aquesta edició són la Milla Modernista que serà una carrera atlètica a l'estil del 1900 pel Raval de Montserrat, més visites guiades (inclús nocturnes) i portes obertes als equipaments modernistes que estaran adaptades per a persones amb TEA i diversitat funcional i caldrà inscripció prèvia amb un preu d'1€ als itineraris guiats. El Teatre Principal oferirà obres de teatre de l'època de franc. El Tren Modernista tornarà a recórrer els carrers cèntrics de la ciutat i tindrà la taquilla al seu lloc de sortida, el Parc dels Catalans. A la Salvador Espriu hi haurà l'Espai de Gastronomia i el Mercat d'Artesania. Les activitats de les edicions anteriors es mantindran i s'hi han afegit de moltes més.
  Al Petit Terrassa, podreu consultar totes les activitats infantils i familiars al cicle 'Fira Modernista 2022'.